**Jess Thorup** (s. 21. helmikuuta 1970) on tanskalainen jalkapallovalmentaja ja entinen hyökkääjä. Lokakuusta 2023 lähtien hän on toiminut FC Augsburgin päävalmentajana.

Ura pelaajana
-------------

Thorup aloitti pelaajauransa Odense BK:n juniorijoukkueissa ja nousi vuonna 1989 seuran edustusmiehistöön. Hän edusti Odensea 1990-luvun alun vuosina, kun mestarijoukkue putosi pääsarjatasolta ja nousi takaisin kaudeksi 1992/93. Odensen paidassa Thorup voitti Tanskan cupin mestaruuden vuosina 1991 ja 1993. Hän pelasi seurassa 134 ottelua ja tehtaili 29 maalia, kunnes siirtyi kesällä 1996 KFC Uerdingeniin. Thorup viihtyi 2. Bundesliigassa puolitoista kautta, kunnes tammikuussa 1998 siirtyi Itävallan Bundesliigaa Tirol Innsbruckiin. Visiitti Itävallassa jäi kevään mittaiseksi ja kesällä 1998 Thorup palasi kotimaahansa Esbjergin joukkueeseen. Hän pelasi seurassa seitsemän kautta, joista kaudella 2000/01 seura pelasi 1. divisioonaa. Thorup oli seuran kantavia pelaajia urakoiden 203 ottelussa ja tehden 58 maalia. Kesällä 2005 hän siirtyi norjalaiseen HamKamiin, josta palasi vielä Esbjergiin lopettaen uransa vuonna 2006.

### Meriitit pelaajana

* Tanskan mestaruus: 1989
* Tanskan cup (2): 1991, 1993
* Tanskan 1. divisioona: 2001

Ura valmentajana
----------------

Thorup aloitti valmennusuransa Esbjergin apuvalmentajana tammikuussa 2006. Marraskuussa 2008 hänestä tuli seuran päävalmentaja Troels Bechin potkujen jälkeen. Hän palasi apuvalmentajaksi vuodenvaihteessa Ove Pedersenin tultua seuran peräsimeen. Maaliskuussa 2011 hän nousi jälleen päävalmentajaksi Pedersenin saatua potkut. Vaikea kausi 2010/11 päättyi lopulta putoamiseen Tanskan liigasta, vaikka cupissa joukkue eteni aina välieriin saakka. Kaudella 2011/12 Thorup luotsasi Esbjergin 1. divisioonan mestariksi ja takaisin pääsarjaan. Kaudella 2012/13 joukkue menestyi hyvin ja oli liigassa neljäs. Kauden huipensi Tanskan cupin mestaruus, joka oli Esbjergille ensimmäinen 37 vuoteen. Kauden jälkeen Thorup jätti seuran ja jatkoi uraansa Tanskan U21-maajoukkueen päävalmentajana.

Thorupin johdolla Tanska eteni alle 21-vuotiaiden EM-kisoissa 2015 aina välieriin saakka. Unelma finaalista kaatui lopulta 4–1 tappioon Ruotsille. Suoritus oli Tanskan paras sitten vuoden 1992 kisojen välieräpaikan. Kesällä 2015 hän siirtyi Tanskan tuoreen mestarijoukkue FC Midtjyllandin peräsimeen. Thorup luotsasi Midtjyllandin kausilla 2015/16 ja 2016/17 europeleihin, mutta mestaruuden uusiminen ei seuralta onnistunut. Kaudella 2017/18 Midtjylland sijoittui liigan runkosarjassa toiseksi tasapistein Brøndby IF:n kanssa. Ylemmässä loppusarjassa Midtjylland pelasi vahvan loppukauden ja voitti kauden viisi viimeistä ottelua. Brøndby voitti puolestaan vain yhden kauden viidestä viimeisestä ottelusta ja näin Midtjylland nousi Tanskan mestariksi neljän pisteen erolla.

Lokakuussa 2018 Thorup jätti Midtjyllandin ja siirtyi Belgian pääsarjaan KAA Gentin päävalmentajaksi. Thorupin johdolla Gent eteni kaudella 2018/19 Belgian cupin finaaliin, mutta hävisi mestaruuden KV Mechelenille. Koronaviruksen ennenaikaisesti päättämällä kaudella 2019/20 hän luotsasi Gentin Belgian liigassa hopealle, mikä oli paras liigasijoitus viiteen vuoteen. Thorup sai potkut elokuussa 2020, kun joukkue oli hävinnyt kaksi kauden ensimmäistä otteluaan liigassa.

Syyskuun lopulla 2020 Thorupista tuli KRC Genkin päävalmentaja. Hän ehti valmentaa joukkuetta kuitenkin vain kuukauden ajan, kun hän siirtyi marraskuun alussa FC Kööpenhaminan päävalmentajaksi. Thorup luotsasi Kööpenhaminan kaudella 2021/22 Tanskan mestariksi. Thorup palautti Kööpenhaminan mestaruuskantaan kaudella 2021/22. Thorup sai potkut seurasta syyskuussa 2022 heikosti alkaneen kauden vuoksi.

Lokakuussa 2023 Thorupista tuli Saksan Bundesliigassa pelaavan FC Augsburgin päävalmentaja.

### Meriitit valmentajana

* Tanskan mestaruus: 2018, 2022
* Tanskan cup: 2013
* U21 EM-kilpailut
	+ Välierät: 2015
* Tanskan vuoden jalkapallovalmentaja: 2013

Lähteet
-------

1. ↑  JESS THORUP
2. ↑  Toutouh takes Danish Cup to Esbjerg
3. ↑  Thorup hired as new Denmark Under-21 coach
4. ↑  Sweden down Denmark to reach U21 EURO final
5. ↑  Jess Thorup bliver ny træner i FC Midtjylland
6. ↑  Efter Bröndbys kollaps – Midtjylland är danska ligamästare
7. ↑  JESS THORUP NIEUWE COACH KAA GENT
8. ↑  AA Gent vervangt Thorup al na 2 matchen door Bölöni
9. ↑  Trainer Jess Thorup ruilt Racing Genk voor Kopenhagen: "Het spijt me"
10. ↑  F.C. Copenhagen win 14th title in 30 years
11. ↑  FC Copenhagen win the Superliga and strengthen the brand
12. ↑  FCK fyrer Jess Thorup
13. ↑  FCA verpflichtet Jess Thorup als neuen Cheftrainer


|  |  |  |
| --- | --- | --- |
| Edeltäjä:**Kasper Hjulmand** | **Tanskan vuoden jalkapallovalmentaja**2013 | Seuraaja:**Kent Nielsen** |

|  |  |  |
| --- | --- | --- |
| Edeltäjä:**Troels BechOve Pedersen** | **Esbjerg fB:n päävalmentaja**11–12/20083/2011–2013 | Seuraaja:**Ove PedersenNiels Frederiksen** |

|  |  |  |
| --- | --- | --- |
| Edeltäjä:**Morten Wieghorst** | **Tanskan U21-maajoukkueen päävalmentaja**2013–2015 | Seuraaja:**Niels Frederiksen** |

|  |  |  |
| --- | --- | --- |
| Edeltäjä:**Glen Riddersholm** | **FC Midtjyllandin päävalmentaja**2015–10/2018 | Seuraaja:**Kenneth Andersen** |

|  |  |  |
| --- | --- | --- |
| Edeltäjä:**Yves Vanderhaeghe** | **KAA Gentin päävalmentaja**10/2018–8/2020 | Seuraaja:**László Bölöni** |

|  |  |  |
| --- | --- | --- |
| Edeltäjä:**Hannes Wolf** | **KRC Genkin päävalmentaja**9–11/2020 | Seuraaja:**John van den Brom** |

|  |  |  |
| --- | --- | --- |
| Edeltäjä:**Ståle Solbakken** | **FC Kööpenhaminan päävalmentaja**11/2020–9/2022 | Seuraaja:**Jacob Neestrup** |

|  |  |  |
| --- | --- | --- |
| Edeltäjä:**Enrico Maaßen** | **FC Augsburgin päävalmentaja**10/2023– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
	+ 2

 |
|  |
| Kansalliset | 
* Saksa

 |

 |